SKRIFTLIG FORESPØRGSEL E-1798/02

af Elly Plooij-van Gorsel (ELDR) til Kommissionen

(24. juni 2002)

Om: KPN's opkaldsnr. 06760

Sidste år gav Opta (den nederlandske post- og telekommunikationsmyndighed) telefonselskabet KPN tilladelse til at indføre et særligt telefonnummer for internetopkald. En række nederlandske internetudbydere og bl.a. Planet Internet er i mellemtiden gået over til KPN's nye opkaldsnetværk med det særlige opkaldsnr. 06760.

Et første resultat heraf er, at der ikke længere kan foretages internationale opkald. Dette betyder en voldsom begrænsning af Planet Internet-abonnenternes internationale brug af e-post.

Desuden medfører overgangen til det nye 06760-nummer, at internetudbyderne ensidigt forpligter abonnenterne til at betale opkaldsgebyr til den pågældende internetudbyder og ikke længere til det telekommunikationsselskab, som abonnenten har telefonabonnement hos. Ligeledes bevirker det nye system, at såkaldte carrier-preselect favoritnumre og ledningsbundet brug af telefontjenester i praksis umuliggøres. Der er således sket store indgreb i forbrugernes ret til frit at indgå kontrakter.

Endelig skønnes det, at der er høj risiko for fremtidige prisstigninger, idet der er tale om en uigennemskuelig takststruktur og kunstigt fastsatte priser, eftersom både indtægterne fra internetabonnenterne og fra opkaldsgebyrer ender hos internetudbyderen. Dette er til skade for konkurrencen og kan føre til konkurrencefordrejning.

1. Er Kommissionen bekendt med KPN's indførelse af opkaldsnummeret 06760 og med de problemer, som en række internetudbyderes overgang til dette nummer afstedkommer?

2. Er det Kommissionens opfattelse, at der i dette tilfælde er tale om indgreb i forbrugernes rettigheder og valgfrihed samt eventuel konkurrencefordrejning?

3. Har Kommissionen i bekræftende fald planer om at gribe ind mod dette og i givet fald hvordan?

Svar afgivet på Kommissionens vegne af Erkki Liikanen

(31. juli 2002)

1. Kommissionen har kendskab til, at der er indført 06760-numre i Nederlandene. Disse numre blev indført i begyndelsen af 2000 og anvendes til Internetadgang. De blev indført for at bidrage til at afhjælpe problemet med manglende kapacitet på KPN's telenet. Opkald, der begynder med 06760, genkendes af KPN's omkobler som Internettrafik og vil blive frakoblet telenettet og behandlet på et særskilt datanet. I juli 2001 besluttede den nationale tilsynsmyndighed OPTA at sænke samtrafiktaksterne, og interessen er muligvis øget blandt udbyderne af 06760-numrene som følge af denne beslutning. Internetudbyderen (ISP) er på ingen måde forpligtet til at skifte til 06760-numre.

Man kan få adgang til Internettet via et telefonmodem og 06760-numre på flere forskellige måder. Der er Friaco modellen (kapacitet til en fast månedlig afgift), Miaco modellen (kapacitet til en tidsafhængig afgift) og opkrævnings modellen. Hvad angår sidstnævnte model, der også bygger på en tidsafhængig afgift, sender KPN regningen til den endelige bruger, og med Miaco modellen er det operatøren eller ISP, som sender regningen. ISP kan frit vælge den foretrukne løsning.

Taksterne for et 06760-nummer fastsættes af teleoperatøren eller af ISP, og denne kan afhængig af den valgte model selv foretage faktureringen. ISP's frihed til at fastsætte takster for forbrugerne og det større udvalg blandt takster for ISP vil gøre det lettere at konkurrere på priserne, hvilket er til gavn for forbrugeren.

I kraft af den fortsatte overvågning af telemarkederne, som når sit højdepunkt med den årlige beretning om gennemførelsen, er Kommissionen opmærksom på det beskrevne problem med international opkobling, anvendelsen af operatørvalg (carrier pre-selection CPS) og kabeltelefoni, som ifølge det ærede medlem er umuligt, når der anvendes 06760-numre. På nationalt niveau er OPTA allerede opmærksom på problemerne, og der vil blive grebet ind, hvis dette viser sig nødvendigt.

2. Hvis det skønnes nødvendigt, f.eks. hvis det i praksis ikke er muligt at vælge operatør på et 06760-nummer, kunne der være tale om en begrænsning af forbrugerens valgmuligheder og eventuelt konkurrenceforvridning. Dette er dog kun tilfældet, hvis KPN-datanettet leverer opkaldet direkte til den endelige bruger; hvis opkaldet er dirigeret, gælder forpligtelsen til CPS ikke. Der findes ingen pligt til at pålægge ISP at tilbyde CPS.

3. De nævnte problemer analyseres på nationalt niveau. På grundlag af den nationale lovgivning må det i første instans afgøres, hvilke tiltag der må iværksættes på nationalt niveau. I forbindelse med forberedelsen af den ottende rapport vedrørende gennemførelsen vil Kommissionen også overvåge dette forhold opmærksomt og om nødvendigt træffe foranstaltninger for at beskytte forbrugerne.

Kommissionen ønsker derudover at oplyse det ærede medlem om, at der er indgivet en klage til Kommissionen vedrørende KPN's 06760 opkaldsnumre med påstand om, at Fællesskabets konkurrenceregler overtrædes. Kommissionen undersøger stadig klagen og er i tæt kontakt med den nederlandske nationale konkurrencemyndighed.